Hämäriä tarinoita ja värikkäitä biittejä Sähköpaimen-trio esittää modernia, elektroakustista kansanmusiikkia. Kokoonpano on juuri julkaissut toisen, Hämärä -nimisen albuminsa. Hämäriä tarinoita ja värikkäitä biittejä -konsertti esittelee modernia kansanmusiikkia. Musiikki yhdistelee omintakeista konemusiikkia suomalaisen, karjalaisen ja inkeriläisen perinnemusiikin, liveluuppauksen ja efektoinnin, konebiittien ja äänimaisemoinnin keinoin. Hämärä on sävykäs hetki valon ja varjon, uuden ja vanhan välissä. Hämärä on hetkellistä ja muuntuvaa, samoin kuin yhtyeen esiintymisissä tapahtuva improvisointi. Hämärä on maaginen siirtymän ja vaaran hetki, jossa mitä tahansa voi tapahtua. Hämyhetkeä on vietetty kansanperinteessä yhdessä välittämällä tarinoita ja uskomuksia sukupolvelta toiselle. Sähköpaimen ammentaa tästä tunnelmasta biiteihin ja luuppeihin, jotka ovat jotenkin tutunoloisia, mutta kuitenkin outoja. Ne leikittelevät ajatuksella miltä kuulostaisi konemusiikki, joka ei pohjaudukaan mustaan rytmimusiikkin vaan karjalaiseen kantele- ja jouhikkoperinteeseen. Keikka on osa Suomen kansanmusiikkiliiton kiertuetta. Sähköpaimen: Eero Grundström, konemusisointi Amanda Kauranne, laulu, luuppaus ja munniharppu Kirsi Ojala, puhaltimet ja munniharppu Keikalle on vapaa pääsy Yhteistyössä Suomen Kansanmusiikkiliitto Ja Mäntyharjun kulttuuripalvelut. Konsertin tarjoaa Mäntyharjun Kulttuuripalvelut
Hämäriä tarinoita ja värikkäitä biittejä.